ועדת העבודה, הרווחה והבריאות, כנסת 18, פרוטוקול מספר 586, 2011-12-12 10:00

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא הוא הצעת חוק הביטוח הלאומי (תיקון מספר 128).

חיים כץ: אדוני היועץ המשפטי, תן בקצרה סקירה על מה אנחנו מדברים.

אייל לב ארי: בהצעת החוק המקורית שעברה בקריאה הראשונה ונדונה בפעם הקודמת ביקשה הממשלה לאפשר תביעה רטרואקטיבית של קצבת זקנה בגיל המוחלט.

חיים כץ: תסביר מה זה הגיל המוחלט ותסביר מה זה הגיל המותנה, יש פה תלמידים, שיבינו מה זה הגיל המוחלט ומה זה הגיל המותנה, וכל אחד שיבין על מה מדובר.

אייל לב ארי: בחוק הביטוח הלאומי הזכאות לקצבת זקנה מתאפשרת החל מגיל פרישה, שמשתנה מאישה לגבר.

אייל לב ארי: אצל אישה זה גיל 62, אצל גבר זה 67.

אייל לב ארי: זה גיל הפרישה שממנו נחשב גם הגיל המותנה לקצבת זקנה, אצל אישה זה 62-67 ואצל גבר זה 67 עד 70.

אייל לב ארי: בתקופה הזו מבוטח בביטוח לאומי שתובע קצבת זקנה, ביטוח לאומי בוחן את ההכנסות של המבוטח ואם הן עוברות תקרה מסוימת, זה מקזז מקצבת הזקנה.

אייל לב ארי: החל מההגעה לגיל 67 לאישה או גיל 70, כבר אין התחשבות במבחן הכנסות ובעצם קצבת הזקנה משולמת במלואה.

חיים כץ: זה נכון, ביטוח לאומי?

רועי קרת: נכון.

אייל לב ארי: לפי סעיף 296 לחוק הביטוח הלאומי ניתן למבוטח להגיש תביעה רטרואקטיבית עד שנה אחורנית מקיומה של הזכות לקצבה או לגמלה.

אייל לב ארי: הצעת החוק שנדונה בפעם הקודמת בוועדה ביקשה להגדיל את האפשרות לתבוע רטרואקטיבית קצבת זקנה בגיל המוחלט ל-36 חודשים, והגיל המוחלט הוא 70 לגבר ו-67 אצל אישה.

אייל לב ארי: הוועדה הביעה את אי נוחותה ואי שביעות רצונה לגבי ההבחנה בין סוגי המבוטחים לפי הגילאים, המותנה או המוחלט, מבחינת האפשרות לתבוע אחורנית.

אייל לב ארי: כרגע מונחת הצעה לקבוע 48 חודשים אחורנית רטרו---

חיים כץ: אפשרות לבקש רטרו ארבע שנים או 48 חודשים.

אייל לב ארי: ללא קשר לגילו של המבוטח, אלא זכאות לקצבת זקנה, מותנית או לא מותנית.

אייל לב ארי: 48 חודשים, בין היתר כי זו היתה עד לפני 2003 האפשרות לתבוע אחורנית קצבאות וגמלאות.

אייל לב ארי: עכשיו יש עוד שינויים שנעשו לפני תחילתה של הישיבה, לפיה למעשה האפשרות לתבוע רטרו תיעשה 36 חודשים רטרו בגיל המוחלט, ועוד אפשרות להיכנס 12 חודשים בגיל המותנה.

חיים כץ: פיצלנו את ה-48 חודשים שנתנו לנו בגיל המוחלט, ואמרנו, 36 חודשים ניתן בגיל המוחלט ו-12 חודשים ניתן בגיל המותנה.

אייל לב ארי: זאת אומרת אם מבוטח בגיל 73 תובע אחורנית את קצבת הזקנה שלו, הוא יוכל לתבוע אותה בעצם 48 חודשים, 36 חודשים בתוך הגיל המוחלט, ועוד 12 חודשים בתוך הגיל המותנה, שאז בעצם תהיה גם התחשבות בהכנסות.

חיים כץ: האוצר והביטוח הלאומי שמעו את זה?

חיים כץ: וזה מקובל?

חיים כץ: יש לכם מה להגיד בביטוח הלאומי?

חיים כץ: אתה, בביטוח הלאומי גם תתייחס ותיתן דוגמה של גיל 71, מה מותר לבן אדם בגיל 71.

רועי קרת: מלה אחת לסדר כי יושב פה החבר גדעון בן ישראל, שהוא גם יושב ראש ועדת זקנה ושארים של מועצת המוסד.

רועי קרת: מִנהלת המוסד ומועצת המוסד בעצם קיבלו את הצעת יושב הראש בעניין ההצעה שנוגעת ל-48 חודשים.

רועי קרת: עם זאת, כדי להיות פרגמאטיים וכדי להצליח להעביר כאן משהו, אנחנו כמובן שמחים לכל דבר שאפשר יהיה להעביר כאן, אנחנו מדברים לפי הצעת יושב הראש על 36 חודשים בתוך הגיל המוחלט, עם אפשרות לחזור אחורה 12 חודשים נוספים לתוך הגיל המותנה.

רועי קרת: למשל, גבר הגיע לגיל 71 והגיש את התביעה, הוא יוכל לקבל אחורה מגיל 69.

רועי קרת: הגיע לגיל 72, הגיש תביעה, יוכל לקבל אחורה מגיל 69.

רועי קרת: הגיע לגיל 73, יקבל אחורה יקבל אחורה עד גיל 70, שלוש שנים, ומפה והלאה שלוש שנים קבוע.

אייל לב ארי: אם הוא בגיל 73, הוא מקבל שלוש אחורה פלוס אחת---

רועי קרת: צודק, צודק.

רועי קרת: 73 מקבל אחורה ארבע שנים, מגיל 74 מקבל אחורה שלוש שנים.

רועי קרת: מאותה נקודה ואילך זה שלוש שנים.

חיים כץ: את זה אתם תצטרכו אחרי ההצבעה לנסח.

חיים כץ: עשינו עוד צעד קטן למען אוכלוסיית---

גדעון בו ישראל: בעלי הזיכרון החלש.

חיים כץ: האוכלוסייה שאנחנו צריכים לתת לה מקסימום כבוד, כי בזכותה אנחנו קיימים.

חיים כץ: בהזדמנות זו אני רוצה להודות לגדעון על פעילותו הרבה למען ציבור הגמלאים במדינת ישראל.

חיים כץ: יישר כוח, שתזכה לעוד הרבה שנים לשרת אותם נאמנה ובנאמנות.

גדעון בו ישראל: תודה רבה.

חיים כץ: עבור להקראה.

אייל לב ארי: אין לי כרגע מה להקריא כי הנוסח השתנה.

חיים כץ: אז אנחנו נצביע על העיקרון.

חיים כץ: העיקרון אומר שלוש שנים רטרו בגיל המוחלט פלוס כניסה לשנה אחת לגיל המותנה.

חיים כץ: רואים את זה בכל גיל.

חיים כץ: תמיד זה שנה אחורה והדוגמה היתה 71, שיקבל רטרו עד 70 ועוד שנה , 69.

חיים כץ: הדוגמה הנוספת זה 73, יקבל שלוש שנים רטרו עד 70 ועוד שנה אחת עד 69.

חיים כץ: אנחנו נעבור להצבעה.

חיים כץ: מי בעד הצעת החוק שתנוסח, ואני מקווה שתעלה בשבוע הבא?

חיים כץ: כל חברי הכנסת שנמצאים באולם ויש להם זכות הצבעה הצביעו בעד והצעת החוק הזאת אושרה.

חיים כץ: חברת הכנסת מירי רגב הגיעה, נעשה הצבעה חדשה.

חיים כץ: נחזור על ההצבעה.

חיים כץ: מי בעד הצעת החוק כפי שנוסחה?

חיים כץ: מירי, תרימי יד.

חיים כץ: הצבעה בעד הצעת החוק - רוב הסעיף אושר כל חברי הכנסת שנמצאים באולם אישרו את הצעת החוק, היא תנוסח ואני מקווה שבשבוע הבא היא תעלה למליאה לשנייה ושלישית וניתן עוד קצת לאלה שבגבורות או לפני גבורות, ניתן פוש מגיל 70, תמיכה כספית מוסרית להגיע יותר קל לגיל גבורות.

חיים כץ: תודה רבה, הישיבה נעולה.